Coca-Cola Students Cup. Coca-Cola Students Cup yoki Talabalar kubogi – Oʻzbekistondagi oliy oʻquv yurtlari talabalari oʻrtasida oʻtkaziladigan mini-futbol musobaqasi. Ichki ishlar vazirligi, Oliy taʼlim, fan va innovatsiyalar vazirligi va professional futbol ligasi hamkorligida 2022-yildan boshlab oʻtkazib kelinadi. Asosiy homiy – Coca-Cola Ichimligi kompaniyasi boʻlib, u musobaqaning tashkiliy va moddiy jihatlarini taʼminlaydi. Ishtirokchilarga OTM talabasi boʻlish shartligi belgilangan. Professional futbolchi/futzalchilar musobaqada ishtirok eta olmaydi. Har yili respublika miqyosida oʻtkazib kelinadi. Har yilgi musobaqalar 3 bosqichdan iborat boʻladi. Tarixi. O‘zbekiston Prezidenti tomonidan 2019-yil 5-dekabrda „Oʻzbekistonda futbolni rivojlantirishni mutlaqo yangi bosqichga olib chiqish chora-tadbirlari toʻgʻrisida“gi qaror, 2021-yil 5-noyabrda „Yurish, yugurish, mini-futbol, badminton, stritbol va Workout sport turlarini yanada rivojlantirish chora-tadbirlari toʻgʻrisida“gi qaror hamda 2023-yil 7-aprelda „Ommaviy va professional futbolni har tomonlama rivojlantirishning qoʻshimcha chora-tadbirlari toʻgʻrisida“gi qaror qabul qilingan. Oʻzbekiston Professional futbol ligasi tomonidan talabalar oʻrtasida futbol turnirini oʻtkazish tashabbusi ilgari surilgan. 2022. 2022-yilning 18-aprel kuni talaba yoshlar oʻrtasida „Studentʼs Cup“ musobaqasi oʻtkazilishiga kelishib olingan. 26-aprelgacha 35 ta oliy taʼlim muassasasidan 159 nafar talaba roʻyxatdan oʻtkazilgan. 13-may kuni turnir boshlangan. Finalda Andijon davlat universitetining „AnDU“ jamoasi gʻolib boʻlgan, Samarqand davlat universitetining SamDU jamoasi bronza medalni, Namangan davlat universitetining „NamDU“ jamoasi kumush medalni qoʻlga kiritgan. 2024. 2024-yil 29-aprelda musobaqaga start berildi. 888 nafar talabadan iborat 74 jamoa ishtirok etdi. Toshkent davlat texnika universitetining „Texnika“ jamoasi 1-oʻrinni, Ichki ishlar vazirligi akademiyasining „IIV akademiya“ jamoasi 2-oʻrinni, Oʻzbekiston davlat sanʼat va madaniyat institutining „Sanʼat“ jamoasi 3-oʻrinni egallagan. 2025. Bu yilgi musobaqada Oʻzbekistondagi barcha davlat oliygohlari va xususiy oliygohlar talabalari (ular orasida 11 nafar xorijlik talaba ham) ishtirok etdi. Bunda talaba faqatgina shu oliygohning kunduzgi taʼlim shaklida bakalavr bosqichida taʼlim olayotgan boʻlishi va professional futbolchi boʻlmasligi kerakligi belgilangan. 29-aprel kuni qurʼa tashlandi. Oʻzbekistondagi 73 oliy taʼlim muassasasidan 871 nafar talaba qatnashdi. 22-may kuni Toshkentdagi „Jar“ stadionida 3-oʻrin uchun bahs va musobaqa finali boʻlib oʻtdi. Chirchiq davlat pedagogika universitetining „Chirchiq pedagog“ jamoasi bronza medalini, Toshkent davlat texnika universitetining „Texnika“ jamoasi kumush medalni, „Stars International University“ xususiy oliy taʼlim muassasasining „Stars“ jamoasi oltin medalni qoʻlga kiritdi.